
Sniffin' Sticks illatazonosítás teszt fejlesztési pontjainak meghatározása

Kulcsszavak: illatérzékelés teszt; Sniffin' Sticks teszt; műszeres aromavizsgálat; kulturális tesztadaptációk; válaszalternatívák hatása
A világon a legelterjedtebb humán illatérzékelés diagnosztikai teszt a Sniffin’ Sticks tesztrendszer (küszöbérték, illatmegkülönböztetés, illatazonosítás). Kutatásomban célul tűztem ki a Sniffin' Sticks illatazonosítás teszt fejlesztési pontjainak meghatározását, valamint az illatanyagok műszeres minőségi azonosítását.
Első lépésként feldolgoztam és összehasonlítottam a nemzetközi szakirodalomban megtalálható Sniffin’ Sticks módszereket. Második lépésként azonosítottam az illatazonosító tesztek statisztikai szempontból potenciális torzító tényezőit, melyek közül elemeztem a helyes válaszok gyakoriságának kiegyenlítettségét, illetve a válasz illat alternatívák számának hatását. Az aggregációs szabály alapján meghatároztam, hogy a véletlen eltalálás valószínűségeket figyelembe véve a 48 pontból átlagosan 9,3 pontot összegyűjt egy illatvesztett egyén is. Megállapítottam, hogy az eredeti Sniffin’ Sticks azonosítási tesztben (kötelező választás, négy alternatíva) a válaszalternatívák számának növelésével a véletlen eltalálás valószínűsége a hiperbolikus függvény szerint csökken. Harmadik lépésként a nemzetközi protokollnak megfelelően integráltam a Sniffin’ Sticks tesztrendszert. A 39 egyetemista hallgató (19-25 év, 11 férfi, 28 nő) közül kiszűrtem 5 főt. Tesztekkel igazoltam, hogy a nem valódi illatalternatívák jelenléte felfelé torzíthatják a diagnosztikai eredményeket, továbbá, hogy az illatazonosítási tesztek kulcs kérdése az azonosítandó illatok meghatározása, valamint az illatokat leíró kifejezések megválasztása. Negyedik lépésként meghatároztam a Sniffin’ Sticks illatazonosító teszt tollaiban található aromakomponenseket SPME mintaelőkészítéssel és GC-MS-O kapcsolt analitikai műszeregyüttessel. Eredményeimmel igazoltam, hogy az illatok komponenseinek száma széles határok között változott (2-39 illatkomponens). Megállapítottam, hogy a legkevesebb komponenst a narancs, a legtöbbet pedig a bőr illatú toll illékony frakciója tartalmazta, valamint, hogy a legtöbb toll illatalkotója között szerepelt a D-limonén, az α-pinén, a β-pinén, az o-cimén és a mentolos jelleget adó menton, izomenton is.
Összességében megállapítható, hogy a kutatásom célkitűzését teljesítettem, a kutatásaim során azonosítottam a Sniffin’ Sticks illatazonosítási teszt illatanyagait, valamint meghatároztam a Sniffin’ Sticks tesztrendszerek fejlesztési pontjait. Az elért eredményeim a Sniffin’ Sticks illat tesztrendszerek fejlesztéseihez, vagy adaptálásához felhasználhatók.



